[bookmark: _GoBack]Новозагорската Професионална гимназия по селско стопанство бе домакин на Националното състезание „Млад фермер“ – регионален етап
За тринадесети пореден път Министерството на образованието и науката със съдействието на Регионално управление на образованието – гр.Сливен и Аграрен университет – гр. Пловдив организира Национално състезание „Млад фермер“. В дните от 22-24.03.2023г. домакин в първа регионална група  на състезанието бе Професионална гимназия по селско стопанство, гр. Нова Загора.                                                                                                                         
В състезанието взеха участие 36 ученици от 12 земеделски гимназии от областите – Бургас, Кърджали, Сливен, Стара Загора, Ямбол и Хасково, които се събраха, за да се конкурират в надпревара за призовите места в три модула: Растениевъдство, Животновъдство и Механизация на селското стопанство. В модул „Растениевъдство“ състезателните дисциплини бяха: разпознаване на семена и резитба на нискостъблени лози. В модул „Животновъдство“: разпознаване на фуражи и хигиена на млекодобива. В модул „Механизация на селското стопанство“: електронен тест по безопасност на движението по пътищата и управление на трактор по предварително зададен маршрут.    
Състезанието представи възможност на учениците от земеделските гимназии да демонстрират знания, умения и компетентности по усвояваните професии. Целта е да се мотивират участниците за постигане на по-високи резултати и усъвършенстване на практическите умения в реална работна среда. През трите дни от състезанието се реализираха контакти и партньорства между ученици и учители от професионални гимназии от различни области на страната.
 След като приключи надпреварата, в  празничната обстановка в  Клуб на дейците на културата - гр. Нова Загора се състоя церемония по отличаване на най-добрите отбори и тържествено закриване на авторитетния форум. Професионална гимназия по селско стопанство - гр. Нова Загора завоюва първото място в отборното класиране на  регионалното състезание „Млад фермер”. Учениците на гимназията постигнаха пълен успех, след като взеха първите места в индивидуалните състезания на атрактивните дисциплини. В отборната надпревара втори остана тимът на ПГСС- гр. Чирпан, а третата награда бе спечелена от отбора на ПГСС „Златна нива“- гр. Айтос.
Наградите на победителите в отборната надпревара връчи г-жа Галя Захариева- кмет на общ. Нова Загора. Всички участници в Националното състезание „Млад фермер“ получиха грамоти  и рекламни материали, предоставени от ПГСС - Нова Загора,  фирма „Кортева Агрисайънс България“, сертификати за участие от Аграрен университет и парична награда от „Ротари клуб“- гр. Нова Загора.       
На официалната церемония бяха отправени благодарности  на домакините за добрата организация и на учениците - за доброто им представяне. Проф. д-р Нуреттин Тахсин обяви, че отличилите се в надпреварата ще бъдат приети с префернции в Аграрен университет гр. Пловдив.
През м. май предстои III-ти национален кръг на състезанието „Млад фермер“ с домакин ПГ по механизация на селското стопанство „Пейо К. Яворов“ – гр. Гоце Делчев. 
